Klaffetrompet et overgangsinstrument mellom naturtrompet og moderne ventiltrompet. De første forsøkene med å sette klaffer på trompeter stammer fra tidlig på 1700-tallet, men tekniske problemer og endret klangfarge førte til at disse versjonene ikke slo an. Mot slutten av århundret konstruerte trompetisten Anton Weidinger (1766–1852) fra Wien en klaffetrompet som kunne spille kromatisk, og som dermed åpnet for nye uttrykksmuligheter. Omkostningen var en svakere og mindre gjennomtrengende tone – klangen ble gjerne sammenlignet med obo og klarinett.